Document ID: 31997L0046

31997L0046
L 204/43
JURNALUL OFÍCIAL AL UNIUNII EUROPENE
DIRECTIVA 97/46/CE A COMISIEI
din 25 iulie 1997
de modificare a Directivei 95/44/CE de stabilire a condițiilor în care anumite organisme dăunătoare, plante, produse din plante și alte elemente enumerate în anexele I-V la Directiva 77/93/CEE a Consiliului pot fi introduse sau puse în circulație în Comunitate sau în anumite zone protejate ale acesteia, pentru testări sau în scopuri științifice sau pentru lucrări pe selecții de soiuri de plante
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 77/93/CEE a Consiliului din 21 decembrie 1976 privind măsurile de protecție împotriva introducerii în Comunitate de organisme dăunătoare plantelor sau produselor din plante și împotriva răspândirii lor în Comunitate (1), astfel cum a fost modificată ultima dată prin Directiva 97/14/CE a Comisiei (2), în special articolul 3 alineatul (7) litera (e), articolul 4 alineatul (5), articolul 5 alineatul (5) și articolul 12 alineatul (3c),
întrucât dispozițiile Directivei 77/93/CEE prevăd că organismele dăunătoare enumerate în anexele I și II nu pot fi introduse, nici răspândite, prin mijloace legate de circulația lor, în Comunitate sau în anumite zone protejate ale Comunității, fie că sunt în stare izolată sau în asociație cu plante sau produse din plante corespunzătoare enumerate în anexa II la directiva menționată;
întrucât Directiva 77/93/CEE prevede, de asemenea, că plantele, produsele din plante și alte produse enumerate în anexa III nu pot fi introduse în Comunitate sau în anumite zone protejate ale Comunității;
întrucât plantele, produsele din plante și alte produse enumerate în anexa IV la Directiva 77/93/CEE pot fi introduse și puse în circulație în Comunitate sau în anumite zone protejate ale Comunității numai dacă normele specifice corespunzătoare formulate în anexa menționată sunt respectate;
întrucât plantele, produsele din plante și alte elemente enumerate în partea B din anexa V la Directiva 77/93/CEE provenite din țări terțe pot fi introduse în Comunitate numai dacă sunt în conformitate cu normele și cerințele directivei menționate, dacă sunt însoțite de un certificat fitosanitar oficial care atestă această conformitate și dacă sunt examinate în mod oficial pentru a garanta că sunt în conformitate cu aceste dispoziții;
întrucât articolul 3 alineatul (7) litera (e), articolul 4 alineatul (5), articolul 5 alineatul (5) și articolul 12 alineatul (3c) din Directiva 77/93/CEE prevăd totuși că aceste norme nu se aplică nici introducerii, nici punerii în circulație a organismelor dăunătoare, plantelor, produselor din plante și altor elemente menționate pentru testări sau în scopuri științifice sau pentru lucrări pe selecții varietale, sub rezerva anumitor condiții ce urmează să fie stabilite la nivel comunitar;
întrucât Directiva 95/44/CE a Comisiei (3) stabilește condițiile care trebuie îndeplinite în cazul introducerii sau al punerii în circulație de acest gen, pentru a preveni orice risc de răspândire a organismelor dăunătoare;
întrucât în statele membre există necesitatea importului de plante din soiul Solanum L., care formează stoloni sau tuberculi, sau al hibrizilor lor, pentru plantare, pentru lucrări pe selecții de soiuri de plante sau în scopul conservării materialului genetic sau a cercetării științifice oficiale;
întrucât Decizia 80/862/CEE a Comisiei (4), astfel cum a fost modificată ultima dată prin Decizia 96/713/CE (5), stabilește condițiile care trebuie îndeplinite, în cazul introducerii sau punerii în circulație a plantelor menționate, pentru a preveni orice risc de răspândire a organismelor dăunătoare;
întrucât Decizia 80/862/CEE, astefl cum a fost modificată, expiră la 31 decembrie 1997 și întrucât este necesară includerea condițiilor stabilite prin această decizie în prezenta directivă;
întrucât este necesară stabilirea condițiilor care trebuie îndeplinite, în cazul introducerii sau al punerii în circulație a plantelor menționate, pentru a preveni orice risc de răspândire a organismelor dăunătoare;
întrucât aceste condiții trebuie să țină seama de noile dezvoltări ale metodelor de testare în domeniul bolilor cartofului și de noile informații privind organismele dăunătoare cartofului pentru a căror depistare este necesară o testare;
întrucât măsurile prevăzute de prezenta directivă sunt în conformitate cu avizul Comitetului fitosanitar permanent,
ADOPTĂ PREZENTA DIRECTIVĂ:
Articolul 1
Directiva 95/44/CE se modifică după cum urmează:
1.
Articolul 1 alineatul (1) se înlocuiește cu următorul text:
„(1) Statele membre se asigură că, pentru testări sau în scopuri științifice și pentru toate lucrările efectuate pe selecțiile de soiuri de plante (denumite în continuare «activități»), care necesită utilizarea de organisme dăunătoare, plante, produse din plante sau alte elemente în temeiul articolului 3 alineatul (7) litera (e), articolului 4 alineatul (5), articolului 5 alineatul (5) sau al articolului 12 alineatul (3c) din Directiva 77/93/CEE (denumite în continuare «material»), se prezintă o solicitare organismelor oficiale responsabile înaintea introducerii sau punerii în circulație a unui astfel de material în interiorul unui stat membru sau a zonelor sale protejate.”
2.
În partea A din anexa III se adaugă următorul text:
„Secțiunea IV: plante din soiul Solanum L. care formează tuberculi sau cu stoloni, sau hibrizii lor, destinați plantării.
1. Materialul vegetal se supune, după caz, procedeelor terapeutice corespunzătoare definite în Ghidul tehnic FAO/IPGRI.
2. După aplicarea procedeelor terapeutice menționate la punctul 1, fiecare unitate a materialului vegetal este inclusă într-un index. Materialul vegetal, inclusiv plantele ce trebuie incluse in acel index, se păstrează în totalitate în instalațiile aprobate, în condițiile de păstrare în carantină definite de anexa I. Materialul vegetal destinat punerii în circulație oficiale se păstrează în condiții care permit un ciclu normal de vegetație și se supune în perioada de elaborare a acelui index unei inspecții vizuale la sosire, pe urmă la intervale regulate până la degenerescență, vizând decelarea urmelor și a simptomelor de organisme dăunătoare, inclusiv toate cele care sunt prevăzute de Directiva 77/93/CEE și pe cel al bolii de îngălbenire a nervurilor cartofului.
3. Elaborarea indexului menționată la punctul 2 urmează dispozițiile tehnice definite la punctul 5, în vederea depistării cel puțin a următoarelor organisme dăunătoare:
-
Bacterii:
(a)
Clavibacter michiganensis (Smith) Davis și al ssp. sepedonicus (Spieckermann și Kotthoff) Davis și al;
(b)
Pseudomonas solanacearum (Smith) Smith.
-
Viruși și organisme similare:
(a)
Andean potato latent virus;
(b)
potato black ringspot virus;
(c)
potato spindle tuber viroid;
(d)
potato yellowing alphamovirus;
(e)
potato virus T;
(f)
Andean potato mottle virus;
(g)
viruși comuni cartofului A, M, S, V, X și Y (inclusiv Yo, Ynși Yc) și virus de răsucire.
Cu toate acestea, în cazul semințelor de cartof, crearea indexului se realizează în vederea depistării cel puțin a virușilor și a organismelor similare enumerate anterior la literele (a)-(e).
4. Materialul vegetal supus inspecțiilor vizuale menționate la punctul 2 și pe care s-au observat urme și simptome de organisme dăunătoare se supune unei cercetări cuprinzând, după caz, teste în vederea stabilirii pe cât posibil a identității organismelor dăunătoare în cauză.
5. Dispozițiile tehnice menționate la punctul 3 sunt următoarele:
-
Pentru bacterii:
1.
Pentru tuberculi, testarea călcâiului fiecărui tubercul. Fiecare eșantion conține în mod normal în jur de 200 tuberculi. Totuși, procedura se poate aplica fără inconvenient la eșantioane de mai puțin de 200 de tuberculi.
2.
Pentru plantule și butași, inclusiv micro-material săditor, testarea secțiunilor celor mai joase ale tijei și, după caz, rădăcinilor pentru fiecare unitate de material vegetal.
3.
Se recomandă testarea descendenței tuberculilor sau a bazei tijelor în cazul soiurilor fără tuberculi în sensul unui ciclu normal de vegetație după testul menționat la punctele 1 și 2.
4.
Pentru materialul menționat la punctul 1, metoda care permite detectarea Clavibacter michiganensis (Smith) Davis și al ssp. sepedonicus (Spieckermenn și Kotthoff) Davis și al este metoda definită de anexa I la Directiva 93/85/CEE a Consiliului (6). Pentru materialul menționat la punctul 2 este posibil să se aplice această metodă.
5.
Pentru materialul menționat la punctul 1, metoda care permite detectarea Pseudomonas solanacearum (Smith) Smith este programul de testare provizoriu definit de anexa la decizia pe care urmează să o ia Comisia pentru înlocuirea procedurii de carantină nr. 26 pentru Pseudomonas solanacearum (Smith) Smith, cum este stabilită de Organizația Europeană și Mediteraneană pentru Protecția Plantelor (OEPR). Pentru materialul menționat la punctul 2, este posibil să se aplice această metodă.
-
Pentru virușii și organismele similare, altele decât potato spindle tuber viroid:
1.
Testarea materialului vegetal (tuberculi, plantule și butași, inclusiv micromaterial săditor) cuprinde cel puțin o testare serologică, efectuată la înflorire sau puțin înainte, pentru fiecare dintre organismele dăunătoare specificate în lista organismelor dăunătoare altele decât potato spindle tuber viroid, urmată de o testare biologică pentru materialele a căror testare serologică s-a dovedit negativă. Pentru virusul răsucirii, este necesară realizarea a două testări serologice.
2.
Testarea semințelor cuprinde cel puțin o testare serologică sau o testare biologică dacă nu este posibilă o testare serologică. Se recomandă cu tărie recurgerea la o a doua testare pe o anumită proporție a eșantioanelor negative și efectuarea unei testări care utilizează o altă metodă în caz de rezultate limită.
3.
Testările serologice și biologice menționate la punctele 1 și 2 se efectuează pe plante cultivate în seră, pe eșantioane prelevate de pe cel puțin două locuri de pe fiecare tijă, și anume o foliolă tânără pe deplin dezvoltată din partea de sus a tijei și o foliolă mai în vârstă la jumătatea înălțimii; fiecare tijă se eșantionează din cauza posibilității unei infecții nesistemice. În cazul unei testări serologice, nu se va recurge la un amestec de foliole prelevate de pe diferite plante decât dacă coeficientul de grupare a fost validat pentru metoda folosită; foliolele prelevate de pe fiecare tijă pot fi totuși grupate pentru a constitui eșantionul plantei. În cazul unei testări biologice, este posibilă amestecarea a cel mult cinci plante cu inocularea unui minim de plante indicatoare identice.
4.
Plantele indicatoare corespunzătoare pentru testarea biologică menționată la punctele 1 și 2 sunt acelea din lista stabilită de Organizația Europeană și Mediteraneană pentru Protecția Plantelor (OEPR) sau orice altă plantă indicatoare acceptată oficial, considerată că depistează virușii.
5.
Numai materialul vegetal care a fost testat în mod direct este pus în circulație după carantină. În caz de includere în index a ochilor de tuberculi, numai descendența ochilor testați poate fi introdusă în circulație. Tuberculul nu trebuie pus în circulație din cauza riscurilor legate de o eventuală infecție nesistemică.
-
Pentru potato spindle tuber viroid:
1.
Pentru întreg materialul vegetal, testările cuprind plante cultivate în seră, de îndată ce sunt bine formate, dar înaintea înfloririi și a producerii de polen. Testările asupra germenilor de tubercul/plante cultivate in vitro/material săditor mic se consideră numai ca testări preliminare.
2.
Eșantioanele sunt prelevate de pe o foliolă pe deplin dezvoltată în vârful fiecărei tije a plantei.
3.
Toate materialele vegetale destinate a fi testate se cultivă la o temperatură care nu trebuie să fie mai mică de 18 °C (de preferință mai mare de 20 °C) și beneficiază de o fotoperioadă de cel puțin 16 ore.
4.
Testările se efectuează cu ajutorul sondelor cADN sau ARN radioactive sau ne-radioactive, prin metoda R-PAGE (cu colorare cu argint) sau prin RT-PCR.
5.
Coeficientul de grupare maxim pentru sonde și metoda R-PAGE este de 5. Utilizarea acestui coeficient sau a coeficienților mai mari trebuie validată.
Articolul 2
(1) Statele membre pun în aplicare actele cu putere de lege și actele administrative necesare pentru a se conforma prezentei directive la 1 ianuarie 1998. Statele membre informează de îndată Comisia cu privire la aceasta.
Atunci când statele membre adoptă aceste acte, ele conțin o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
(2) Comisiei îi sunt comunicate de îndată de către statele membre toate dispozițiile de drept intern pe care acestea le adoptă în domeniul reglementat de prezenta directivă. Comisia informează celelalte state membre cu privire la aceasta.
Articolul 3
Prezenta directivă intră în vigoare în a douăzecea zi de la data publicării în Jurnalul Oficial al Comunităților Europene.
Articolul 4
Prezenta directivă se adresează statelor membre.
Adoptată la Bruxelles, 25 iulie 1997.

Labels: 7
20
16
6